ये मामला कब तक अनवरत चलेगा, नहीं पता, मगर इन दो सालों को याद कर विकास की पत्नी वंदना खांडेकर भी सहम सी जाती हैं। पेशे से अध्यापक वंदना कहती हैं, “इन दो सालों में अपना-पराया समझ में आ गया। खुद पर पड़ती है तो सिवाय अपने शरीर के और कोई साथ नहीं होता। शुरुआत में संगठन वगैरह साथ खड़े थे, मगर धीरे-धीरे अकेली हो गई। कई बार हिम्मत जवाब दे जाती थी, मगर फिर खुद को समझा कर मजबूती से खड़ी हुई। स्कूल में सहकर्मी भी कानाफूसी करते थे कि इसके पति ने गलत किया है इसीलिए जेल में है, मगर जब मैंने बताया कि पति को एक राजनीतिक षडयंत्र के तहत फंसाया गया है तो उन्हें समझ में आ गया।”